CELEX: 32017D2104
Language: da
Date: 2017-11-06 00:00:00
Title: Rådets afgørelse (EU) 2017/2104 af 6. november 2017 om den holdning, der skal indtages på Den Europæiske Unions vegne i Arbejdsgruppen for Fastsættelse af Kvalitetsnormer for Landbrugsprodukter under De Forenede Nationers Økonomiske Kommission for Europa (FN/ECE-WP.7), for så vidt angår forslag til kvalitetsnormer for frugt og grøntsager

18.11.2017   
            
            
               DA
            
            
               Den Europæiske Unions Tidende
            
            
               L 303/1
            
         RÅDETS AFGØRELSE (EU) 2017/2104
   af 6. november 2017
   om den holdning, der skal indtages på Den Europæiske Unions vegne i Arbejdsgruppen for Fastsættelse af Kvalitetsnormer for Landbrugsprodukter under De Forenede Nationers Økonomiske Kommission for Europa (FN/ECE-WP.7), for så vidt angår forslag til kvalitetsnormer for frugt og grøntsager
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 43 sammenholdt med artikel 218, stk. 9,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Arbejdsgruppen for Fastsættelse af Kvalitetsnormer for Landbrugsprodukter under De Forenede Nationers Økonomiske Kommission for Europa (FN/ECE-WP.7) behandler og vedtager forslag om oprettelse af nye FN/ECE-kvalitetsnormer for frugt og grøntsager eller om ændring af de eksisterende normer. Forslagene udarbejdes af de specialiserede afdelinger for standardisering under FN/ECE. Forslagene vedtages ved konsensus blandt de deltagende medlemmer i FN/ECE-WP.7.
            
         
               (2)
            
            
               FN/ECE-kvalitetsnormer for frugt og grøntsager bidrager til den internationale harmonisering af sådanne normer og skaber de rammer, der sikrer fair konkurrence ved handel med frugt og grøntsager.
            
         
               (3)
            
            
               Unionen deltager som observatør i FN/ECE-WP.7 og i de specialiserede afdelinger for standardisering. Medlemsstaterne er medlemmer af FN/ECE og deltager i FN/ECE-WP.7 samt i de specialiserede afdelinger for standardisering. Medlemsstaterne har derfor ret til at deltage i afgørelser om vedtagelse af FN/ECE's kvalitetsnormer for frugt og grøntsager.
            
         
               (4)
            
            
               I henhold til artikel 75, stk. 1, og artikel 76, stk. 1, i Europa-Parlamentets og Rådets forordning (EU) nr. 1308/2013 (1) må produkter fra frugt- og grøntsagssektoren, der skal sælges friske til forbrugeren, kun afsættes, hvis de er i overensstemmelse med gældende handelsnormer, er af sund, sædvanlig handelskvalitet, og hvis oprindelseslandet er angivet.
            
         
               (5)
            
            
               I henhold til artikel 75, stk. 2, i forordning (EU) nr. 1308/2013 har Kommissionen beføjelse at vedtage delegerede retsakter, der fastsætter handelsnormer for frugt- og grøntsagssektoren. Der er fastsat særlige handelsnormer for visse frugt- og grøntsagsprodukter ved Kommissionens gennemførelsesforordning (EU) nr. 543/2011 (2). Disse særlige handelsnormer er baseret på FN/ECE's kvalitetsnormer for disse produkter.
            
         
               (6)
            
            
               I henhold til artikel 3, stk. 1, i gennemførelsesforordning (EU) nr. 543/2011 skal frugt og grøntsager, der ikke er omfattet af en særlig handelsnorm, være i overensstemmelse med den generelle handelsnorm, som er fastlagt i bilag I, del A, til nævnte gennemførelsesforordning. Produkter, der er i overensstemmelse med gældende normer vedtaget af FN/ECE, betragtes som værende i overensstemmelse med den generelle handelsnorm.
            
         
               (7)
            
            
               Eftersom FN/ECE's kvalitetsnormer for frugt og grøntsager berører EU-retten, er det hvad angår disse kvalitetsnormer nødvendigt at fastsætte den holdning, der skal indtages på Unionens vegne i FN/ECE-WP.7.
            
         
               (8)
            
            
               Forslagene til kvalitetsnormer, der udarbejdes af den specialiserede afdeling for standardisering af friske frugter og grøntsager og den specialiserede afdeling for standardisering af tørre og tørrede produkter, drøftes indgående af videnskabelige og tekniske eksperter inden for frugt- og grøntsagssektoren. Disse forslag bør derfor støttes på Unionens vegne af medlemsstaterne, forudsat at de er i overensstemmelse med Unionens interesser og ikke er i strid med EU-retten, særlig forordning (EU) nr. 1308/2013.
            
         
               (9)
            
            
               I betragtning af den stadige udvikling og tekniske karakter af kvalitetsnormerne for friske frugter og grøntsager og det deraf følgende behov for, at Unionens holdning tager hensyn til den nye udvikling og eventuelle andre betænkeligheder i Unionen, bør der fastlægges procedurer i overensstemmelse med det princip om loyalt samarbejde mellem EU-institutionerne, der er fastlagt i artikel 13, stk. 2, i traktaten om Den Europæiske Union, for den holdning, som Unionen skal indtage på de årlige møder.
            
         
               (10)
            
            
               For at give den nødvendige fleksibilitet under drøftelserne og under mødet i FN/ECE-WP.7 bør medlemsstaterne i samråd med Kommissionen bemyndiges til at acceptere ændringer til forslagene for kvalitetsnormer for friske frugter og grøntsager, forudsat at sådanne ændringer ikke ændrer forslagenes grundlæggende indhold.
            
         
               (11)
            
            
               Den i denne afgørelse fastlagte holdning, bør senest revideres med henblik på det årlige møde i FN/ECE-WP.7 i 2020.
            
         
               (12)
            
            
               Da Unionen kun har status som observatør i FN/ECE-WP.7 og de specialiserede afdelinger for standardisering, er det de medlemsstater, der deltager i FN/ECE-WP.7, der skal udtrykke Unionens holdning, idet de handler i fællesskab i Unionens interesse —
            
         VEDTAGET DENNE AFGØRELSE:
   Artikel 1
   Den holdning, som på Unionens vegne skal indtages på de årlige møder i FN/ECE-WP.7, når sidstnævnte skal udarbejde nye FN/ECE-kvalitetsnormer for frugt og grøntsager eller skal ændre eksisterende FN/ECE-kvalitetsnormer for frugt og grøntsager, er fastsat i bilag I.
   Artikel 2
   Den holdning, som Unionen skal indtage på de årlige møder i FN/ECE-WP.7, præciseres fra år til år i overensstemmelse med bilag II.
   Artikel 3
   Denne afgørelse og bilagene hertil vurderes og revideres i givet fald af Rådet på forslag fra Kommissionen senest med henblik på det årlige møde i FN/ECE-WP.7 i 2020.
   Artikel 4
   Den holdning, der er omhandlet i artikel 1, udtrykkes af de medlemsstater, der deltager i FN/ECE-WP.7, idet de handler i fællesskab i Unionens interesse.
   Artikel 5
   De medlemsstater, der deltager i FN/ECE-WP.7, og som handler i fællesskab i Unionens interesse og i samråd med Kommissionen, kan tilslutte sig mindre ændringer af forslagene til kvalitetsnormer for frugt og grøntsager i FN/ECE-WP.7, der ikke ændrer det grundlæggende indhold i disse forslag.
   Artikel 6
   Denne afgørelse er rettet til medlemsstaterne.
   Denne afgørelse træder i kraft på dagen for vedtagelsen.
   
      Udfærdiget i Bruxelles, den 6. november 2017.
      
         
            På Rådets vegne
         
         T. TAMM
         
            Formand
         
      
   
   
      (1)  Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (EUT L 347 af 20.12.2013, s. 671).
   
      (2)  Kommissionens gennemførelsesforordning (EU) nr. 543/2011 af 7. juni 2011 om nærmere bestemmelser for anvendelsen af Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager (EUT L 157 af 15.6.2011, s. 1).
   
      BILAG I
      
         DEN HOLDNING, SOM UNIONEN SKAL INDTAGE PÅ DET ÅRLIGE MØDE I FN/ECE-WP.7
      
      De medlemsstater, der deltager i FN/ECE-WP.7, og som handler i fællesskab i Unionens interesser, godkender forslag udarbejdet af henholdsvis den specialiserede afdeling for standardisering af friske frugter og grøntsager og den specialiserede afdeling for standardisering af tørre og tørrede produkter til nye FN/ECE-kvalitetsnormer for frugt og grøntsager eller ændringer til de eksisterende FN/ECE-kvalitetsnormer for frugt og grøntsager, forudsat at:
      
                  a)
               
               
                  de nye kvalitetsnormer for frugt og grøntsager eller ændringerne til eksisterende kvalitetsnormer for frugt og grøntsager er i Unionens interesse og tjener de mål, som Unionen forfølger som led i sin landbrugspolitik, og
               
            
                  b)
               
               
                  de nye kvalitetsnormer for frugt og grøntsager eller ændringerne til eksisterende kvalitetsnormer for frugt og grøntsager ikke er i strid med EU-retten, og særligt ikke er i strid med forordning (EU) nr. 1308/2013, med forbehold af Kommissionens beføjelser til ved delegerede retsakter at tilpasse Unionens regler, navnlig for så vidt angår de handelsnormer for frugt og grøntsager, der er omhandlet i artikel 75 i nævnte forordning.
               
            
   
      BILAG II
      
         PRÆCISERING FRA ÅR TIL ÅR AF DEN HOLDNING, SOM UNIONEN SKAL INDTAGE PÅ DE ÅRLIGE MØDER I FN/ECE-WP.7
      
      
                  1.
               
               
                  Forud for hvert årsmøde i UNECE-WP.7 forelægger Kommissionen Rådet eller dets forberedende organer et skriftligt forberedende dokument med enkelthederne i den foreslåede præcisering af Unionens holdning med henblik på drøftelse og godkendelse af den holdning, der skal indtages på Unionens vegne. Dette dokument sendes i tilstrækkelig god tid inden det møde i FN/ECE-WP.7, som det vedrører.
               
            
                  2.
               
               
                  Ved udarbejdelsen af det skriftlige dokument, der er omhandlet i dette bilags stk. 1, skal Kommissionen vurdere, om de foreslåede kvalitetsnormer opfylder de betingelser, der er fastsat i bilag I, herunder om de giver anledning til særlige betænkeligheder for Unionen.
               
            
                  3.
               
               
                  Hvis et forslag fra den specialiserede afdeling for standardisering af friske frugter og grøntsager eller den specialiserede afdeling for standardisering af tørre eller tørrede produkter efter Kommissionens vurdering som omhandlet i punkt 2 giver anledning til, at Rådet eller dets forberedende organer konkluderer, at forslaget indebærer særlige betænkeligheder for Unionen, som ikke er blevet drøftet i en af de specialiserede afdelinger for standardisering, skal de medlemsstater, der deltager i FN/ECE-WP.7, idet de handler i fællesskab i Unionens interesse, anmode om, at afgørelsen vedrørende dette forslag udsættes, indtil disse betænkeligheder er blevet behørigt drøftet i den specialiserede afdeling for standardisering.
               
            
                  4.
               
               
                  Hvis der er sandsynlighed for, at et forslag fra den specialiserede afdeling for standardisering af friske frugter og grøntsager eller den specialiserede afdeling for standardisering af tørre eller tørrede produkter berøres af nye videnskabelige eller tekniske oplysninger, som blev tilgængelige efter drøftelserne i Rådet eller dets forberedende organer men forud for eller under mødet i FN/ECE-WP.7, skal de medlemsstater, der deltager i FN/ECE-WP.7, idet de handler i fællesskab i Unionens interesse, anmode om, at afgørelsen vedrørende dette forslag under FN/ECE-WP.7 udsættes, indtil forslaget er blevet drøftet i de specialiserede afdelinger for standardisering på baggrund af disse nye videnskabelige eller tekniske oplysninger.
               
            
                  5.
               
               
                  Hvis et antal medlemsstater svarende til et blokerende mindretal som omhandlet i artikel 238, stk. 3, litra a), andet afsnit, i traktaten om Den Europæiske Unions funktionsmåde modsætter sig et forslag til en ny FN/ECE-kvalitetsnorm for frugt og grøntsager eller modsætter sig en ændring til eksisterende FN/ECE-kvalitetsnormer for frugt og grøntsager, skal de medlemsstater, der deltager i FN/ECE-WP.7, anmode om, at afgørelsen herom udsættes, og at drøftelserne fortsættes i den specialiserede afdeling for standardisering af friske frugter og grøntsager eller i den specialiserede afdeling for standardisering af tørre eller tørrede produkter eller i en FN/ECE-arbejdsgruppe oprettet til dette formål.
               
            
                  6.
               
               
                  Der kan om nødvendigt, herunder om nødvendigt på stedet, indkaldes til yderligere samlinger i Rådet eller møder i dets forberedende organer for at tage hensyn til en eventuel ny udvikling, der måtte opstå mellem diskussionerne i Rådet eller dets forberedende organer og indtil eller under mødet i FN/ECE-WP.7, bortset fra de mindre ændringer, der er omhandlet i artikel 5 i denne afgørelse.
               
            
                  7.
               
               
                  Hvis det i løbet af sådanne samlinger eller møder, herunder på stedet og under hensyntagen til punkt 3, 4 og 6 i dette bilag, er umuligt at nå til enighed om de foreslåede præciseringer til Unionens holdning, henvises spørgsmålet til Rådet eller dets forberedende organer.